ສຫລ ເປີດເຜີຍແຜນການ ກ່ຽວກັບ ການສ້າງຕັ້ງລັດຖະບານ ໄລຍະຂ້າມຜ່ານ ເວເນຊູເອລາ
ຂໍ້ສະເໜີຂອງສະຫະລັດ ຍັງໄດ້ກ່າວເປັນທຳອິດ ເຖິງການຍົກເລີກການລົງໂທດ ຕໍ່ພາກສ່ວນນ້ຳມັນຂອງເວເນຊູເອລາ ແລະພວກເຈົ້າໜ້າທີ່ ຂອງລັດຖະບານມາດູໂຣ.
ສະຫະລັດເຕັມໃຈທີ່ຈະຍົກເລີກການລົງໂທດຕໍ່ປະເທດເວເນຊູເອລາ ເພື່ອເປັນການແລກປ່ຽນ ກັບການສ້າງຕັ້ງລັດຖະບານໄລຍະຂ້າມຜ່ານ ທີ່ປະກອບດ້ວຍພັນທະມິດຂອງປະທານາທິບໍດີນິໂກລາສ ມາດູໂຣ ແລະຜູ້ນຳຝ່າຍຄ້ານ ທ່ານຮວານ ກວາອີໂດ ອີງຕາມຄຳເວົ້າຂອງລັດຖະມົນຕີກະຊວງການຕ່າງປະເທດ ສະຫະລັດ ທ່ານໄມຄ໌ ພອມພຽວ ທີ່ກ່າວໃນວັນອັງຄານວານນີ້ ແຜນການນີ້ແມ່ນຮຽກຮ້ອງໃຫ້ທ່ານມາດູໂຣ ແລະທ່ານກວາອີໂດ ມອບອຳນາດໃຫ້ແກ່ສະພາ ທີ່ປະກອບດ້ວຍສະມາຊິກ 5 ທ່ານ ຈົນກວ່າຈະສາມາດຈັດການເລືອກຕັ້ງປະທານາທິບໍດີ ແລະສະພາແຫ່ງຊາດ ພາຍໃນປີໜ້າ ທ່ານພອມພຽວຮຽກໃຫ້ທ່ານມາດູໂຣ ແລະທ່ານກວາອີໂດ ສ້າງຕັ້ງລັດຖະບານໄລຍະຂ້າມຜ່ານ ຊຶ່ງຈະມີໜ້າທີ່ຮັບຜິດຊອບໃນການກຳນົດການເລືອກຕັ້ງພາຍໃນເວລາ 12 ເດືອນ ທ່ານພອມພຽວກ່າວວ່າ ສະຫະລັດມີຄວາມຍິນດີ ທີ່ຈະເຫັນທ່ານກວາອີໂດ ລົງສະໝັກແຂ່ງຂັນ ໃນການເລືອກຕັ້ງທີ່ຈະມີຂຶ້ນນັ້ນ ແຕ່ຍັງຮັກສາທ່າທີເດີມທີ່ວ່າ ທ່ານມາດູໂຣ ຈະຕ້ອງອອກຈາກໜ້າທີ່ຫຼັງຈາກນັ້ນ ສະຫະລັດແລະ 50 ກວ່າປະເທດ ໄດ້ຮັບຮູ້ວ່າ ທ່ານກວາອີໂດເປັນປະທານາທິ ບໍດີຊົ່ວຄາວຂອງເວເນຊູເອລາ ທ່ານພອມພຽວກ່າວທີ່ກອງປະຊຸມຖະແຫຼງຂ່າວຢູ່ວໍຊິງຕັນໃນວັນອັງຄານວານນີ້ວ່າ ພວກເຮົາໄດ້ສະແດງໃຫ້ເຫັນຢ່າງຈະແຈ້ງ ມາໂດຍຕະຫຼອດວ່າ ມາດູໂຣຈະບໍ່ປົກຄອງເວເນຊູເອລາອີກ ທ່ານພອມພຽວກ່າວວ່າ ສະຫະລັດຍັງສືບຕໍ່ໃຫ້ການສະໜັບສະໜຸນທ່ານກວາອີໂດ ແລະກ່າວຕື່ມວ່າ ເມື່ອພວກເຮົານຳສະເໜີເສັ້ນທາງໄປສູ່ປະຊາທິປະໄຕດັ່ງກ່າວນີ້ ພວກເຮົາໄດ້ເຮັດວຽກຢ່າງໃກ້ຊິດຮ່ວມກັບທ່ານ ຫົວໜ້ານັການທູດຂອງສະຫະລັດ ກ່າວວ່າ ການລົງໂທດຈະມີຜົນບັງຄັບຕໍ່ໄປ ແລະຈະເພີ້ມໜັກຂຶ້ນ ຈົນກວ່າອຳນາດການປົກຄອງມາດູໂຣ ຮັບເອົາການໂອນອຳນາດທາງດ້ານການເມືອງຢ່າງແທ້ຈິງ ເສດຖະກິດຂອງເວເນຊູເອລາ ທີ່ອຸດົມສົມບູນໄປດ້ວຍນ້ຳມັນ ໃນເວລານີ້ແມ່ນພວມປະສົບກັບຄວາມອ່ອນແອຍ້ອນການກົດດັນທາງດ້ານເສດຖະກິດຂອງສະຫະລັດນັ້ນ ຊ້ຳພັດຍັງໄດ້ຮັບຜົນກະທົບຢ່າງໜັກຈາກການລະບາດຂອງໄວຣັສໂຄໂຣນາແລະການຫລຸດລາຄາຂອງນ້ຳມັນ ນອກນັ້ນ ໄວຣັສໂຄໂຣນາຍັງໄດ້ເຮັດໃຫ້ລະບົບສາທາລະນະສຸກຂອງປະເທດດັ່ງກ່າວເປັນອຳມະພາດ ຂໍ້ສະເໜີຂອງສະຫະລັດຍັງໄດ້ກ່າວເປັນທຳອິດເຖິງການຍົກເລີກການລົງໂທດຕໍ່ພາກສ່ວນນ້ຳມັນຂອງເວເນຊູເອລາ ແລະພວກເຈົ້າໜ້າທີ່ຂອງລັດຖະບານມາດູໂຣ ພວກເຈົ້າໜ້າທີ່ ທີ່ປະເຊີນກັບການຖືກກ່າວຫາວ່າ ລະເມີດສິດທິມະນຸດແລະຄ້າຢາເສບຕິດ ຈະບໍ່ໄດ້ຮັບການຜ່ອນຜັນ ໃນການຍົກເລີກການລົງໂທດ ແຕ່ສະມາຊິກໃນຄະນະລັດຖະບານສັງຄົມນິຍົມຂອງທ່ານມາດູໂຣ ທີ່ມີຊື່ຢູ່ໃນບັນຊີດຳ ຈະໄດ້ຮັບຜົນປະໂຫຍດຈາກເລື້ອງນີ້ ລັດຖະບານໄລຍະຂ້າມຜ່ານ ບໍ່ມີທ່າທາງວ່າ ຈະໄດ້ຮັບການສະໜັບສະໜຸນຈາກທ່ານມາດູໂຣແລະພັນທະມິດຂອງທ່ານຫຼາຍໆຄົນ ນອກຈາກວ່າຜູ້ກ່ຽວຈະໄດ້ຮັບການຄ້ຳປະກັນວ່າ ຈະໄດ້ຮັບການປົກປ້ອງຈາກລະບົບຍຸຕິທຳຂອງສະຫະລັດ ທ່ານ David Smilde ເຈົ້າໜ້າທີ່ອະວຸໂສ ປະຈຳຫ້ອງການລາຕິນອາເມຣິກາທີ່ນະຄອນຫຼວງວໍຊິງຕັນ ກ່າວວ່າ ມັນຂ້ອນຂ້າງຍາກທີ່ຈະມອງເຫັນວ່າ ເລື້ອງດັ່ງ ກ່າວນີ້ ຈະສ້າງຄວາມໝັ້ນໃຈໄດ້ແນວໃດ ໃຫ້ແກ່ພວກທີ່ມີບົດບາດສຳຄັນໆຢູ່ໃນລັດຖະບານ ພວກເຂົາເຈົ້າເບິ່ງຊົງຈະຄິດວ່າພວກທະຫານຈະເຂົ້າມາມີບົດບາດແຕ່ນັ້ນເບິ່ງຄືວ່າ ມັນເປັນໄປໄດ້ຍາກຫຼາຍ ແຜນການດັ່ງກ່າວນີ້ຍັງຈຳເປັນຈະຕ້ອງໄດ້ຮັບການອະນຸມັດຈາກຄິວບາ ຣັດເຊຍຫລືຈີນ ຊຶ່ງເປັນພວກສະໜັບສະໜຸນທີ່ສຳຄັນໆ ທາງດ້ານການເມືອງ ແລະເສດຖະກິດຂອງທ່ານມາດູໂຣ